[image: ]
Te rēhita ki te pōti.
Kei te māharahara rānei ki tō haumarutanga?

Kei te māharahara rānei ki tō haumarutanga?
Kāore te katoa e rongo i te haumaru ina tāngia tūmatawhānuitia ō rātou taipitopito ki te rārangi kaipōti, engari ehara i te mea ka riro tō rātou mana ki te pōti ina pērā.
Mēnā e māharahara ana koe ki tō haumarutanga, ki te haumarutanga rānei o tō whānau, e āhei ana tō tono kia whai wāhi atu ki te rārangi kaipōti matatapu. Ka tiakina ō taipitopito rēhita, ā, kāore e tukuna ki tangata kē.
Me pēwhea te uru ki te rārangi matatapu
Kia tono kia whai wāhi ki te rārangi matatapu, tēnā, whakakīia te puka e āpitihia mai ana ki tēnei puka, ka whakahoki mai ai ki a mātou.
Mēnā kāore anō koe kia rēhita, mēnā rānei me whakahou ō taipitopito, me whakakī hoki koe i tētahi puka rēhita. 
E whai puka rēhita ai, tēnā, kōwhiringia tētahi o ēnei ara 
e rua:
· waea mai ki 0800 36 76 56, ā, mā mātou e tuku tētahi puka rēhita ki a koe mā te poutāpeta.
· me tikiake tētahi puka rēhita ki vote.nz hei whakakī māu, ka whakahoki mai ai ki a mātou.
He aha ngā momo taunakitanga me whakauru e au?
Me tuku mai ngā mōhiohio e whakaatu mai ana i ngā take e hiahia ana koe ki te rēhita ki te rārangi matatapu. Anei ētahi tauira o ngā momo mōhiohio me whakauru e koe. (Ehara i te mea me whai wāhi mai ēnei momo mōhiohio katoa e āhei ai tō tono.)
· He reta e whakamārama ana i te take e mōrearea ai tō noho nā runga i tō mahi, i ngā āhuatanga whaiaro rānei. Mā tō kaituku mahi, mā tō rōia, mā tō tauwhiro, mā tō kaitaunaki, mā tētahi tangata whai mana kē atu rānei i te hapori tēnei reta e tuhi.
· He kape o tētahi whakahau whakamarutanga e mana ana i raro i te Family Violence Act 2018.
· He kape o tētahi whakahau aukati e mana ana i raro i te Harassment Act 1997.
· He pārongo nā tētahi pirihimana, nā tētahi āpiha herehere rānei e whakamārama ana i ngā take ka raru pea tō haumarutanga, te haumarutanga rānei o tō whānau mēnā ka tāngia tō ingoa me tō wāhitau.
Ka pēhea mēnā ka panoni aku taipitopito whaiaro?
Ka whai wāhi atu ana koe ki te rārangi matatapu, me whakamōhio mai koe ina panoni ētahi o ngā taipitopito rēhita mōu, pēnei i tō ingoa, i tō wāhitau rānei. Ka taea tērā mā te whakakī i tētahi puka rēhita hou me te whakahoki mai ki a mātou. Ka āhei hoki tō tono ki te hoki ki te rārangi kaipōti tūmatawhānui ina huri ō āhuatanga whaiaro.
Whakapā mai ki Te Kaitiaki Take Kōwhiri mā te īmēra mai ki unpublished.roll@elections.govt.nz mēnā he panonitanga e hiahiatia ana.
Mā hea au pōti ai mēnā kei te rārangi matatapu ahau?
E āhei ana tō pōti ki tētahi wāhi pōti, ahakoa ko tēhea, i te pōtitanga whānui, i te pōtitanga whakakapi rānei. Ka pōti koe mā tētahi pōti motuhake nā te mea kāore e kitea ō taipitopito ki te tānga o te rārangi kaipōti ka whakamahia hei tuku i ngā pepa pōti i te wāhi pōti.
Ka whakakī i tētahi puka atu anō i tua atu i tō pepa pōti hei whakaū i te rohe ki reira rā koe rēhitangia ai hei kaipōti. Ehara i te mea me whakakī koe i te wāhi o te puka ki te wāhitau, ki tō ingoa o mua rānei ki te kore e hiahia. 
Heoi anō, mā te tuku i ēnei mōhiohio, ka āwhinatia tā mātou whakaū i tō āhei ki te pōti. Ka tae ana koe ki tētahi wāhi pōti, he tangata kei reira hei whakaatu atu i ngā mahi ki a koe.
E taea ai tō pōti i ngā pōtitanga ā-rohe, me tono te āpiha pōtitanga i tō kaunihera ā-rohe kia tukuna ki a koe ko ō pepa pōti.
Mō ētahi mōhiohio atu anō, toro mai ki vote.nz/unpublished

